Document ID: 31997D0221

A Bizottság határozata
(1997. február 28.)
a húsipari termékek harmadik országokból történő behozatalára vonatkozó állat-egészségügyi feltételek és állatorvosibizonyítvány-minták megállapításáról, valamint a 91/449/EGK határozat hatályon kívül helyezéséről
(EGT vonatkozású szöveg)
(97/221/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/91/EK irányelvvel [1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 21a. és 22. cikkére,
tekintettel a legutóbb a 96/90/EK irányelvvel [3] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [4] és különösen annak 10. cikke (2) bekezdésének c) pontjára,
mivel a legutóbb a 95/68/EK tanácsi irányelvvel [5] módosított 77/99/EGK tanácsi irányelv [6] meghatározza a húsipari termék fogalmát a kezelési minimumkövetelmények megállapítása révén;
mivel a legutóbb a 96/92/EK határozattal [7] módosított 91/449/EGK bizottsági határozat [8] megállapítja a harmadik országból behozott szarvasmarhafélék, sertések, lófélék, juh- és kecskefélék húsából nyert húsipari termékekre vonatkozó állat-egészségügyi bizonyítványok mintáit;
mivel meg kell határozni a harmadik országból származó tenyésztettvad-, házinyúl- és vadhúsból előállított húsipari termékek behozatalához szükséges állat-egészségügyi feltételeket és állatorvosi bizonyítvány-mintákat;
mivel az, hogy a húsipari termékek mely kategóriái hozhatók be harmadik országból, a gyártó harmadik országban, illetve annak megfelelő részében fennálló egészségügyi helyzettől függ; mivel behozhatóságuk érdekében egyes húsipari termékeket különleges módon kell kezelni;
mivel a 97/222/EK bizottsági határozat [9] megállapítja azon harmadik országok jegyzékét, amelyekből a tagállamok húsipari termékek behozatalát engedélyezik;
mivel meg kell határozni e húsipari termékeknek a gyártó harmadik országból történő behozatalához szükséges állat-egészségügyi követelményeket és bizonyítványokat;
mivel a közösségi jogalkotás világosabbá és egyszerűbbé tétele érdekében indokolt egységes szerkezetbe foglalni a különböző kategóriájú húsipari termékek behozatalához szükséges állat-egészségügyi feltételeket és bizonyítványokat, és hatályon kívül kell helyezni a 91/449/EGK határozatot;
mivel ezen állat-egészségügyi feltételeket és állatorvosi bizonyítványokat a legutóbb a 97/160/EK bizottsági határozattal [10] módosított 79/542/EGK tanácsi határozat [11] értelmében az érintett harmadik ország tekintetében jóváhagyott szermaradvány-vizsgálati program követelményeinek sérelme nélkül kell alkalmazni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
E határozat alkalmazásában:
1. a húsipari termékek fogalmára a 77/99/EGK irányelv 2. cikkének a) pontjában foglalt meghatározást kell alkalmazni;
2. az érintett húsipari termékek előállításához felhasznált húsnak, illetve húsipari termékeknek a következő állatfajokból kell származniuk:
- az alábbi háziszárnyasok: házityúk, pulyka, gyöngytyúk, liba és kacsa,
vagy
- az alábbi háziasított állatfajok: szarvasmarhafélék (köztük Bubalus bubalis, Bison bison), sertések, juh- és kecskefélék és egypatás állatok,
vagy
- a 91/495/EGK tanácsi irányelv [12] 2. cikkének (3) bekezdésében meghatározott tenyésztettvadak és házinyúl,
vagy
- a 92/45/EGK tanácsi irányelv [13] 2. cikke (1) bekezdésének a) pontjában meghatározott vadfajok.
2. cikk
A tagállamok engedélyezik olyan húsipari termék behozatalát:
1. amelyet az 1. cikkben meghatározott állatfaj húsából nyertek;
és amely:
2. a) vagy
a 97/222/EK határozat mellékletének II. részében felsorolt harmadik országból, illetve annak az említett határozat melléklete I. részében meghatározott részéből származik, és megfelel az alábbi feltételnek:
- a húsipari termék egy vagy több állatfaj húsát és/vagy abból nyert húsipari terméket tartalmaz, amelyet a 97/222/EK határozat mellékletének IV. részében meghatározott, nem specifikus kezelésnek vetettek alá;
b) vagy
a 97/222/EK határozat mellékletének II. és III. részében felsorolt harmadik országból, illetve annak az említett határozat melléklete I. részében meghatározott részéből származik, és megfelel az alábbi feltételek egyikének:
- a húsipari termék az érintett állatfajt a megfelelő rovatban engedélyezettként feltüntető, egyetlen állatfaj húsát és/vagy abból nyert húsipari terméket tartalmaz, amelyet legalább a 97/222/EK határozat mellékletének IV. részében az adott fajra megállapított különleges kezelésnek vetettek alá,
- a húsipari termék több állatfaj friss, feldolgozott, illetve részben feldolgozott, a végső kezelés előtt összekevert húsát tartalmazza. E végső kezelésnek legalább egyenértékűnek kell lennie a 97/222/EK határozat mellékletének IV. részében a hústermék egyes alkotórészeit tekintve és az érintett állatfajok húsára vonatkozóan megállapított legszigorúbb kezelési eljárással,
- a húsipari végtermék több állatfaj korábban már kezelt húsának összekeverésével készül, és az így kapott húsipari termék egyes alkotórészei tekintetében korábban végrehajtott kezelésnek legalább egyenértékűnek kell lennie a 97/222/EK határozat mellékletének IV. részében az érintett állatfajok húsára vonatkozóan megállapított kezelési eljárással.
A 97/222/EK határozat mellékletének IV. részében feltüntetett kezelési eljárások állat-egészségügyi szempontból megfelelnek a felsorolt országokból származó érintett állatfajok húsára vonatkozóan megállapított kezelési minimumkövetelményeknek;
3. amely előállításához használt friss hús megfelel az adott húsféle Közösségbe történő behozatalához szükséges megfelelő közegészségügyi követelményeknek.
3. cikk
A 2. cikkben említett húsipari termékek megfelelnek a mellékletben foglalt egészségügyibizonyítvány-mintában megállapított követelményeknek. A szállítmányt minden esetben hatósági állatorvos által kitöltött és aláírt bizonyítványnak kell kísérnie.
4. cikk
A 91/449/EGK határozat hatályát veszti.
5. cikk
Ezt a határozatot 1997. március 1-jétől kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 1997. február 28-án.

Labels: 0
3
17
5